**Ministru kabineta noteikumu projekta
“Noteikumi par paziņojumā par fiziskajai personai izmaksātajām summām iekļaujamo informāciju” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādes procesā ir kļuvis par jaunu Ministru kabineta noteikumu projektu “Noteikumi par paziņojumā par fiziskajai personai izmaksātajām summām iekļaujamo informāciju” (turpmāk – noteikumu projekts). Noteikumu projekts paredz atteikties no paziņojuma par fiziskajai personai izmaksātajām summām (turpmāk – paziņojums) formas un ienākumu veidu kodu noteikšanas Ministru kabinetā, tā vietā nosakot tikai paziņojumā iekļaujamo informāciju.Ministru kabineta noteikumu projekts stāsies spēkā 2022.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma “Par iedzīvotāju ienākuma nodokli” 38.panta trešā daļa *(redakcijā, kas stāsies spēkā 2022.gada 1.janvarī).*  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem” (turpmāk – Ministru kabineta 2008.gada 25.augusta noteikumi Nr.677) ir apstiprināta gan paziņojuma forma (veidlapa), gan ienākumu veidu un papildu atvieglojuma veidu kodi. Ņemot vērā Tieslietu ministrijas 2019.gada 18.oktobra atzinumā Nr.1-9.1/1098 ietvertos iebildumus par Finanšu ministrijas izstrādāto Ministru kabineta noteikumu projektu “Grozījumi Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem””, kas norāda uz Valsts pārvaldes iekārtas likuma 10.panta sesto un desmito daļu (valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti, vienkāršo un uzlabo procedūras privātpersonas labā), Finanšu ministrija ir izstrādājusi jaunu noteikumu projektu, jo, lai nodrošinātu Tieslietu ministrijas iebildumu izpildi, nepieciešamie grozījumi Ministru kabineta 2008.gada 25.augusta noteikumos Nr.677 pārsniegtu 50 procentus.Noteikumu projekts paredz, ka Ministru kabinets vairs nenoteiks paziņojuma veidlapas formu, ienākuma veida kodus un papildu atvieglojuma kodus, bet Ministru kabinets noteiks paziņojumā iekļaujamo informāciju. Ņemot vērā, ka ienākumu veidi un to maksāšanas kārtība, kā arī papildu atvieglojuma veidi, apmērs un to piemērošanas kārtība jau šobrīd izriet no likuma “Par iedzīvotāju ienākuma nodokli” (turpmāk – likums) un citiem iedzīvotāju ienākuma nodokļa normatīvajiem aktiem, noteikumu projektā noteikts, ka ienākumu veidu kodi un papildus atvieglojuma veidu kodi ir atbilstoši likumam, bet Valsts ieņēmumu dienests izstrādā, aktualizē un publisko savā publiskajā tīmekļvietnē minēto ienākumu veidu un atvieglojuma veidu kodu sarakstu. Tādējādi gadījumos, kad likumā vai citos iedzīvotāju ienākuma nodokļa normatīvajos aktos tiek izdarīti grozījumi, kas skar ienākumu veidus, nebūtu jāveic grozījumi Ministru kabineta noteikumos. Ienākumu veidu kodiem tiek saglabāta esošā struktūra saskaņā ar likumā noteiktajiem ienākuma veidiem un to maksāšanas kārtībai, aktualizējot atsevišķus ienākumu veidus. Papildus atvieglojumu veidu kodi netiek mainīti.Šajā sarakstā Valsts ieņēmumu dienests katram ienākuma veidam norādīs uz likuma pantiem vai citu iedzīvotāju ienākuma nodokļa normatīvo aktu punktiem, kur ienākums tieši vai netieši paredzēts. Ņemot vērā, ka arī vienāda veida ienākumiem iedzīvotāju ienākuma nodokļa normatīvie akti paredz atšķirīgu nodokļu piemērošanu, izpildoties konkrētiem nosacījumiem, kā arī nepieciešams nodrošināt informācijas sistēmā ievadāmo datu sakritību (atbilstību) un kvalitatīvai nodokļu nomaksai pakļauto ienākumu aprēķināšanai (precīzu sistēmas algoritmu un aprēķina formulu veidošanai un īstenošanai) un informācijas apmaiņai, ienākumu veidiem ir piešķirti ciparu kodi, kas sagrupēti ar šādiem sākuma cipariem: “10” – apliekams ienākums (ietur izmaksas vietā), piemēram, darba alga;“20” – apliekams ienākums (neietur izmaksas vietā), piemēram, samazinātu aizdevuma procentu maksājumu radītais ienākums, reģistrētas saimnieciskās darbības ienākums;“30” – neapliekams ienākums, piemēram, Valsts sociālās apdrošināšanas aģentūras izmaksātie pabalsti un atlīdzības, akciju pirkuma tiesību īstenošanas rezultātā gūtais ar algas nodokli neapliekamais ienākums;“40” – likumā noteikto normu ietvaros neapliekams ienākums, piemēram konkursos un sacensībās saņemtās mantiskās un naudas balvas (prēmijas), attālinātā darba izdevumu kompensācijas. Izstrādātajā noteikumu projektā paziņojumā iekļaujamā informācija un paziņojuma iesniegšanas kārtība netiek mainīta. Arī Elektroniskās deklarēšanas sistēmā, kurā paziņojumu sniedzējiem ir pienākums iesniegt paziņojumu, veidlapas forma (kur redzama iekļaujamā informācija) un iekļaujamās informācijas saraksts netiek mainīts. Jau šobrīd Elektroniskās deklarēšanas sistēmā ir pieejama ienākumu veidu un papildu atvieglojuma veidu kodu izvēlne, tādējādi ienākumu veidu un papildu atvieglojuma veidu kodu saraksts ir nepieciešams tikai personām, kas nelieto Elektroniskās deklarēšanas sistēmu informācijas nolūkos, nodokļu maksātājiem – paziņojumu sniedzējiem –, kas paziņojumu Valsts ieņēmumu dienestam sniedz, eksportējot no grāmatvedības datorprogrammām, un citām iestādēm, ar kurām Valsts ieņēmumu dienestam ir vienošanās par informācijas apmaiņu.Vienlaikus netiek vairs noteiktas divas dažādas veidlapas, kur vienu ienākuma izmaksātājs sniedz Valsts ieņēmuma dienestam, bet otru – ienākuma saņēmējam pēc pieprasījuma, jo tās informācijas saturs ir vienlīdzīgs, bet atšķirīgs ir tikai izkārtojums. Atteikšanās no Ministru kabineta noteikumu projektā apstiprinātas veidlapas nenozīmē, ka ienākuma izmaksātājs arī turpmāk nevarēs izmantot iepriekšējā formāta veidlapas. Tādējādi, lai jaunajiem darba devējiem vai citiem paziņojuma sniedzējiem samazinātu patērējamo laiku un resursus izsniedzamās informācijas veidlapas sagatavošanai (piemēram, kad nodokļu maksātājs pieprasa paziņojumu par saviem ienākumiem), Valsts ieņēmumu dienests informatīviem nolūkiem publicēs savā publiskajā tīmekļvietnē iespējamo veidlapu.Valsts ieņēmumu dienests informēs nodokļu maksātājus par izmaiņām ienākumu veidu un papildus atvieglojuma veidu kodu sarakstā Valsts ieņēmumu dienesta publiskajā tīmekļvietnē un Elektroniskās deklarēšanas sistēmā ne vēlāk kā 60 dienas pirms paziņojuma iesniegšanas termiņa, kurā sniedzama informācija par konkrēto ienākuma veidu. Noteikumus piemēro paziņojumiem, iesniedzot paziņojumu par 2021. gada taksācijas periodu – gadu –, un turpmākiem taksācijas periodiem, bet nepiemēro iesniedzot paziņojumu par 2021.gada decembri vai 2021.gada 4.ceturksni. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts ieņēmumu dienests.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi ienākumu izmaksātāji, kuriem saskaņā ar likumu “Par iedzīvotāju ienākuma nodokli” ir pienākums iesniegt paziņojumu, kā arī fiziskās personas, par kuru ienākumu izmaksu paziņojums tiek sniegts. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina šobrīd noteikto paziņojumu iesniegšanas kārtību, veicot ienākumu izmaksu fiziskajām personām. Vienlaikus, tā kā noteikumu projektā netiek apstiprināta paziņojuma veidlapa, kā arī noteikti ienākumu veidu vai papildu atvieglojuma veidu kodi, noteikumu projekts nodrošina normatīvisma mazināšanu, samazinot administratīvo slogu valsts pārvaldē, kas saistīts ar Ministru kabineta noteikumu grozījumu veikšanu.  |
| 3. | Administratīvo izmaksu monetārs novērtējums | Noteikumu projekts nemaina šobrīd noteikto paziņojumu iesniegšanas kārtību nodokļu maksātājiem.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Pēc noteikumu projekta spēkā stāšanās Finanšu ministrijai nepieciešams veikt grozījumus Ministru kabineta 2010.gada 21.septembra noteikumos Nr.899 “Likuma “[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)” normu piemērošanas kārtība”, lai mainītu atsauci uz Ministru kabineta 2008.gada 25.augusta noteikumu Nr.677 “Noteikumi par iedzīvotāju ienākuma nodokļa paziņojumiem” 1. vai 2.pielikumu, kā arī Ministru kabineta 2018. gada 30. oktobra noteikumos Nr.662 “Noteikumi par iedzīvotāju ienākuma nodokļa deklarācijām un to aizpildīšanas kārtību”, lai mainītu atsauci uz paziņojuma veidlapas rindām. |
| 2. | Atbildīgā institūcija | Finanšu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projekta izstrādi un dotu iespēju izteikt viedokli, informāciju atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” ievietoja Finanšu ministrijas tīmekļvietnē un Ministru kabineta tīmekļvietnē. Papildus veikta elektroniska saskaņošana ar Latvijas Darba devēju konfederāciju 2021.gada 28.maijā. |
| 2. | Sabiedrības līdzdalība projekta izstrādē | Sabiedrības pārstāvji saskaņā ar  [Noteikumi Nr. 970](http://likumi.lv/doc.php?id=197033) 7.4.1 apakšpunktu var sniegt viedokli par projektu tā izstrādes stadijā, kas 2019.gada 2. septembrī publicēts un 2020.gada 2.oktobrī aktualizēts Finanšu ministrijas tīmekļvietnes sadaļā “Sabiedrības līdzdalība” – “Tiesību aktu projekti” –“Nodokļu politika”<https://www.fm.gov.lv/lv/uzzina-par-ministru-kabineta-noteikumu-projektu-grozijumi-ministru-kabineta-2008-gada-25-augusta-noteikumos-nr-677-noteikumi-par-iedzivotaju-ienakuma-nodokla-pazinojumiem> un 2020.gada 2.oktobrī bija publicēts Ministru kabineta tīmekļvietnes sadaļā “Valsts kanceleja” – “Sabiedrības līdzdalība”<https://mk.gov.lv/content/ministru-kabineta-diskusiju-dokumenti>.Papildus saskaņošana veikta elektroniski ar Latvijas Darba devēju konfederāciju 2021.gada 28.maijā. |
| 3. | Sabiedrības līdzdalības rezultāti | Iebildumi un priekšlikumi par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina Valsts ieņēmumu dienesta līdzšinējās funkcijas un uzdevumus, kā arī neietekmē pieejamos cilvēkresursus. Noteikumu projekts nenosaka jaunas institūcijas veidošanu vai institūciju reorganizāciju un likvidāciju. |
| 3. | Cita informācija | Nav |

Finanšu ministrs J.Reirs

Tarvida 67122286

Digna.Tarvida@vid.gov.lv